JKW-KABAB-02-KHA-035-wylie
@#/__/zab mo bdud kyi gcod yul dang 'brel ba'i brtul zhugs lam khyer gyi rdo rje'i thol glu 'khor 'das rang grol ces bya ba//a ho/__chos sku shes rab pha rol phyin/__/longs spyod rdzogs sku rnal 'byor ma/__/zung 'jug sprul pa'i zlos gar can/__/lab kyi sgrol mar phyag 'tshal lo/__/gang des nye bar rjes bstan pa/__/dam chos bdud kyi gcod yul las/__/snying por dril ba'i rdo rje'i glu/__/skal bzang rnams kyi don du dbye/__/de yang thog mar dal ba'i rten/__/'di nyid shin tu rnyed par dka'/__/rnyed na srid pa'i mthar 'gro ba'i/__/don gyi snying po dang ldan kyang*/__/nam 'chi nges pa ma mchis shing*/__/de la cis kyang mi stongs bar/__/'chi tshe dkar nag las 'bras kyi/__/rjes su 'brang ba'i tshul bsams nas/__/'khor ba sdug bsngal can phung por/__/nges 'byung bsam pas yid drangs te/__/'di nas byang chub snying po'i bar/__/bla ma dkon mchog rnam gsum la/__/skyabs kyi snying por bzung ba dang*/__/gzhan phyir sangs rgyas thob 'dod blos/__/smon dang 'jug pa'i byang sems bskyed/__/khyad par thun mong thun min gyi/__/yon tan thams cad 'byung ba'i gzhi/__/zab mo bla ma'i rnal 'byor bsgoms/__/khyed shes dad pas rgyud bskul te/__/dbang bzhi stan thog gcig tu blang*/__/lus dang longs spyod yo byad kun/__/'khor gsum yongs dag maN+Dal 'bul/__/re dog thad kar chod pa dang*/__/'khor 'das 'dzin pa rang grol nas/__/gnas lugs ma bcos gnyug ma'i ngang*/__/btsan sa zin par gsol ba gdab/__/'di dag lam gyi sngon 'gro ste/__/nges par rgyud la ma skyes na/__/dngos gzhi'i nyams myong mi 'byung phyir/__/kha tsam ma yin gnad du bsnun/__/brtul zhugs lam khyer gyi rdo rje'i thol glu 'khor 'das rang grol las sbyor ba'i lam gyi rim par phye ba'i tshoms te dang po'o/__/dngos gzhi bzod nas lhan skyes pa'i/__/rgyal ba kun gyi yum gyur ma/__/shes rab pha rol phyin ma ni/__/'gro kun snying la yang dag gnas/__/'on kyang glo bur 'khrul pa'i dris/__/bsgribs las lkog tu gyur pa nyid/__/mngon sum car phog ngo sprod phyir/__/sngon du 'di ltar brtag par bya/__/lus gnad rnam snang chos bdun te/__/ngag gnad srog rtsol rang bab bzhag__/sems gnad byung gnas 'gro gsum dang*/__/dbyibs dang kha dog dpyad cing gzhig__/de tshe btsal bas ma rnyed cing*/__/gang du'ang grub pa med mthong ba/__/gnas lugs nyid la 'phrigs tshud phyir/__/ma bcos rang bab ngang du bzhag__/de nas nam mkha' sgo 'byed la/__/brten nas snying po nyams blang tshul/__/don khrid nyid du ngo sprad cing*/__/chig khrid dag gis gtan la dbab/__/nyams khrid sgo nas bskyang bar bya/__/dang po ma yengs rig pa ni/__/rang gsal ngang du hril gyis bsgril/__/blau 'das dbyings su lhod kyis klod/__/dmigs gtad bya rtsol bral ba'i gshis/__/bcas bcos med par lhug par 'jog__/de nyid mdo rgyud dgongs mthun gyi/__/yid ches lung gi slob dpon ni/__/gzugs rnams ming mthong tshor ba dang*/__/'du shes 'du byed sems pa yang*/__/rtog bral don dam bden pa ni/__/shes rab pha rol phyin zhes mthong*/__/yon tan rin chen sdud pa las/__/ji ltar bshad pas mtshon byas te/__/mtha' klas sde snod rgya mtshos bstan/__/de bzhin ye shes DA kis kyang*/__/gang yang yid la ma byas na/__/bag chags mi 'byung sa lam rdzogs/__/zhes sogs gsung sgros man ngag gis/__/slob dpon gyis kyang nges shes bskyed/__/de ltar ngo sprad ji bzhin du/__rang rig bsam brjod bral ba'i dbyings/__/gzod nas lhun grub mthong ba ni/__/nyams myong yid ches slob dpon no/__/tshul 'dis nges par rtogs pa'i don/__/bsgom pas 'bras bu mchog rnyed phyir/__/'du 'dzi bral ba'i dben gnas su/__/mnyam bzhag rtse gcig gnyug ma bsgom/__/rjes thob snang cha sgyu mar blta/__/dus kun rang rig blo 'das rtsal/__/'gags med shar yang dngos pos dben/__/de phyir mnyam rjes dbyer med pa/__zung 'jug chen por la bzla'o/__/de tshe dga' brod snyem byed dang*/__/thog bcas thog med bdud bzhi po/__/thol gyis shar ba'i de ma thag__/phaT ces 'dzin med dbyings su gcod/__/brtul zhugs lam khyer gyi rdo rje'i thol glu 'khor 'das rang grol las/__dngos gzhi'i nyams su blang ba'i rim par phye ba'i tshoms te gnyis pa'o/__/de nas rkyen ngan thog brdzis kyis/__/ro snyoms lam du khyer ba yis/__nyams rtogs btsan thabs skye byed pa/__/bogs 'don gsang ba'i spyod pa ni/__/lung stong lha khang dur khrod sogs/__/'jigs shing skyi g.ya'i gnas nyid du/__/mtshan mo lha 'dre 'du ba'i dus/__/gnas gdon lus gdon 'khyams po dang*/__sa bdag klu gnyan bcas pa kun/__/dbang du bsdus nas gang dmigs sar/__/'ded cing rang gi lus la bstim/__/lta stangs phyag rgyas gzir ba ste/__/'gro lugs rnam bzhi'i dpa' bo'i stag 'gros/__mkha' 'gro'i gar 'gros/__sbrul nag 'khyogs 'gros/__/rnal 'byor lding 'gros so/__mchan/__tshul gyis 'gro/__/dngos gzhi gnas dang lha 'dre dang*/__/bdag nyid zil gnon dmigs pa ni/__/dang por dbyings rig bsres pa'i ngang*/__/bdag lus phyogs de kun khyab par/__/gsal btab 'khor ba ma stong bar/__/gzhan du g.yo med gnas par dmigs/__/gnyis pa sems bskyed sngon 'gro bas/__/gnod byed gtsor gyur lha 'dre la/__/snying rje'i yid kyis rlung phyir bus/__/khor yug thams cad yongs bkang ste/__/de dag dbang du 'dus pa'i ngang*/__/nang du rngub pas rang nyid kyi/__/mal gyi 'og tu hril bcug nas/__/phyogs mtshams rtsa gsum chos srung gis/__/bsrungs ba'i gur gyis bcad pa yis/__/nam yang 'da' ba med par dmigs/__/gsum pa rang sems rang bzhin gyis/__/rnam par dag pa nyid yin yang*/__/de ltar ma rtogs lha 'dre rnams/__/'khrul par spyod pa thang re chad/__/snyam du phaT ces brjod pa'i rjes/__/ma yengs blo bral gnyug ma'i ngang*/__/spro bsdu med par cham mer bzhag__/de ltar 'bad pas lhongs tshad ni/__/phyi rol yul gyi 'jigs snang dang*/__/nang du lus la na tsha dang*/__/gsang ba sems la re dogs kyi/__/rnam par rtog pa sna tshogs 'byung*/__/de tshe rig pa'i cho 'phrul du/__/ngo shes thag chod gding thob pas/__/phaT ces snang ba thad kar bcad/__/dbyings rigs bsres la ci bder bzhag__/rjes su phung po gzan bskyur ni/__/lus gnad chos bdun ldan pa'i ngang*/__/mig gnad bar snang ha rer gtad/__/sems nyid thig le'i rnam pa ru/__/phaT kyis rim spar nam mkhar bsre/__/nam mkhas gar khyab rig stong gis/__/khyab pa'i brjod bral 'od gsal ngang*/__/spang blang med par lhug par 'jog__/gal te rnam rtog 'phro gyur na/__/rang rig rdo rje rnal 'byor mar/__/gsal ba'i phyag g.yas gri gug gis/__/bems po'i mgo bo bregs nas kyang*/__/phung khams dkar 'gyed bdud rtsi yis/__/mchod sbyin mgron rnams thams cad mchod/__/khra 'gyed 'dod rgu'i phung po ni/__/nam mkha' mdzod kyi sgo 'phar dbye/__/dmar 'gyed sha khrag rus pa'i dngos/__/stong gsum khyab pas gdon bgegs tshims/__/nag 'gyed rang gi sdig ltung kun/__/bsdus te lha 'dre'i tshogs la sbyin/__/mthar gyi nam mkhar 'ja' thim ltar/__/dbyings rig zung 'jug ngang du bzhag__/de rnams tho rangs nyi dros dang/__/nyi nub srod dus gtso bor spyad/__/dus der chags sdang 'jigs skrag sogs/__/bdud bzhi'i rnam 'gyur ci byung yang*/__/lus ni tshogs su byin zin cing*/__/sems ni skye 'gags spros bral phyir/__/re dogs med par la bzla'o/__/rjes la 'khor gsum mi dmigs ngang*/__/phaT ces brjod la dbyings rig bsre/__/bde sdug gtong len dmigs pa yis/__/dge rtsa byang chub chen por bsngo/__/de ltar rtse gcig 'bad pa yis/__/dus kyi tshar tshad zhag gsum dang*/__/bdun dgu bcu gcig la sogs te/__/rtags ni dngos nyams rmi lam du/__/thun mong khrom tshogs 'du ba yis/__/rang la bsnyen bkur byed pa dang*/__/nyam nga'i gnas brgal seng glang zhon/__/lus las 'od zer 'phro sogs snang*/__/khyad par nyon mongs 'brel rgyun chod/__/nyams dang rtogs pa'i mdzod klong rdol/__/mngon shes rdzu 'phrul sna tshogs 'byung*/__/de ltar na yang dga' brod kyis/__ma bcings gang shar ngang du bzhag__/gzhan yang 'di la mu bzhi ste/__/tshar tshad 'dra ba'i lhongs tshad ni/__/gos dmar gyon dang sha khrag za/__/ma gus phyag 'tshal skad med pa'i/__/rol cha brdung ba la sogs te/__/lhongs tshad 'dra ba'i tshar tshad ni/__/dud 'gro rwa can rnam pa yis/__/brdungs dang mi gtsang rnag khrag 'babs/__/rang gi yan lag gtubs sogs 'byung*/__/gnyis ka 'dra ba'i 'dres ma ni/__/nam stod tshar tshad rtags mthong la/__/nam smad de las ldog pa sogs/__/ma nges 'chol bar ston pa dang*/__/'dres ma 'dra ba'i bag chags ni/__/rang nyid nyon mongs gang zhig la/__/goms pa brtas pa de dang der/__/lhag par zhen pa'i rtog pa skye/__/de sogs bzang ngan cir snang yang*/__/re dogs blang dor dbyings su klod/__/ji ltar brtson kyang lhongs tshad las/__/tshar tshad byung bar ma gyur na/__/phyi rol gnas dang nang phung po/__/gsang ba bdag 'dzin mtha' gtad ni/__/shin tu 'jigs pa'i gnyan khrod du/__/phyin la nyams len dpa' gding bskyed/__/sems kyis tshe rabs du ma ru/__/phung po 'di 'dra don med 'dor/__/lha 'drer sbyin la spro ba bskyed/__/gtong ma nus na bdag zhan cing*/__/za ma nus na khyod zhanaphyir/__/skad cig tsam yang ma bzhag par/__/lhag ma med par rol pa dang*/__/gzhan yang bdag gi sgo gsum la/__/'gal rkyen ci nus thong snyam pa/__/bcos min rgyud la skyes pa'i tshe/__/bdud tshogs kun gyis glags mi rnyed/__/de ltar 'bad kyang bogs med na/__/gdams ngag ston pa'i bla ma la/__/sangs rgyas dngos kyi mos gus dang*/__/mar gyur 'gro ba thams cad la/__/bzod du med pa'i snying rje dang*/__/'gal rkyen sdug bsngal ci byung yang*/__/thog brdzis nus pa'i brtul zhugs te/__/de gsum gcig tu dril byas la/__/nyams su blangs pas bogs chen 'byin/__/rjes thog gnas gzhan 'gro ba'i tshe/__/zil gnon dmigs pa'i 'khrul 'khor klod/__/shul du tho dkar brtsigs pa nyid/__/thugs rje chen por bskyed pa yi/__/sku las bdud rtsi'i rgyun babs te/__/gnyan khrod de yis gzhi bdag dang*/__/gnod byed gtsor byas lha 'dre kun/__/zag med bde bas tshim par bsam/__/rnam dag bsngo smon rgya cher gdab/__/gzhan yang phra mo'i dam tshig ni/__/rkang rjen dag gis mi bgrod cing*/__/mtshan mor me 'od spangs pa dang*/__/gshang gci phyogs gcig dag tu 'dor/__/gnas gcig nam yang 'gro mi bya/__/tshar tshad rdzogs nas mi sdod cing*/__/de bar gzhan du mi 'pho'o/__/mdor na phyi ltar phyogs med kyi/__/gnyan sa ri khrod kun tu rgyu/__/nang ltar phung po gzan bskyur gyis/__/tshogs gnyis myur du 'dums par bya/__/gsang ba 'khor 'das rang gi sems/__/thig le nyag gcig chen por gcod/__/lta ba yum don ngo 'phrod cing*/__/sgom pa mnyam rjes zung 'jug ngang*/__/spyod pa ro snyoms lam longs nas/__/'bras bu gdod ma'i btsan sa zin/__brtul zhugs lam khyer rdo rje'i thol glu 'khor 'das rang grol las/__rjes thob bogs 'don spyod pa'i rim par phye ba'i tshoms te gsum pa'o/__/tshul 'di ma gcig ye shes kyi/__/mkha' 'gros byin gyis brlabs pa'i gnas/__/zangs ri mkhar dmar gsang phug tu/__/tshogs kyi 'du ba bgyis pa'i tshe/__/ji ltar shar ba'i rtogs pa dang*/__/zab lam man ngag zung sbrel te/__/rdo rje'i glu ru blangs pa'i dges/__/'gro kun rang grol sa brnyes shog__/ces pa'ang shes rab kyi pha rol tu phyin pa zab mo'i spyad pa spyod par 'dod pa'i rang gzhan kun la sman pa'i phyir gtad med rnal 'byor gyon pa pad+ma dgyes pa'i sdes sbyar ba ste thun mong ma yin pa'i man ngag gu h+ya//__//